钦定古今图书集成/明伦汇编/氏族典/第263卷 > 王徽
## 钦定古今图书集成/明伦汇编/氏族典/第263卷 > 王徽

按《唐书王徽传》：“徽字昭文，京兆人。第进士，授校书郎。
沈询判度支，徐商领盐铁，皆辟署使府。从令狐绹，署
宣武、淮南掌书记，召授右拾遗。徐商守江陵，表为殿
中侍御史，署节度府判官。御史中丞高湜荐知杂事，
进考功员外郎，擢翰林学士。广明元年为户部侍郎
同中书门下平章事。是日黄巢入关，僖宗西狩，徽为”
贼所执，久之，奔河中，裂《缣书》章，遣人间走蜀。诏拜兵
部尚书、京城四面宣慰催阵使。昭义高浔败绩，授徽
检校尚书左仆射、同中书门下平章事，领昭义节度
使。徽固辞，诏更为诸道租庸供军使。平京师，迁右仆
射，充大明宫留守、京畿安抚制置修奉使，又进检校
司空、御史大夫，仍权京兆尹。徽不屈势幸，为帝左右
所憎，共谮罢徽，令赴行在。俄授太子少师，徽遂移疾
免。宰相疾其怨望，贬集州刺史。帝念徽无罪，拜吏部
尚书，封琅邪郡侯。帝至凤翔，召为御史大夫，固辞。足
痹，复拜太子少师。昭宗立，复授吏部尚书，进右仆射。
大顺元年卒，赠司空，谥曰贞。